Datasets:

Svngoku

/

kikongo-bible-asr

like 2

Ebuna Yozue tubilaka bana ya Rubeni, bana ya Gadi, mpi ndambu ya dikanda ya Manase nde:

Beno yibuka mambu yina Moize nsadi ya Yehowa songaka beno: ‘Yehowa Nzambi na beno ke pesa beno ngemba mpi me pesa beno insi yai.

Bankento na beno, bana na beno, mpi bitwisi na beno ta zinga na insi yina Moize me pesa beno na simu yai ya Yordani, kansi beno yonso basoda ya ngolo fwete sabuka na ndonga ya bitumba na ntwala ya bampangi na beno. Beno fwete sadisa bo

tii kuna Yehowa ta pesa bampangi na beno ngemba, kaka mutindu yandi me pesa beno ngemba, ebuna bo mpi ta baka insi yina Yehowa Nzambi na beno ke pesa bo. Na nima, beno ta vutuka na insi yina bo pesaka beno na kuzinga mpi na kubaka, insi yina Moize nsadi ya Yehowa pesaka beno na ndambu ya esti ya Yordani.’

Bo vutudilaka Yozue nde: Beto ta sala mambu yonso ya nge me songa beto, mpi beto ta kwenda konso kisika ya nge ta tinda beto.

Beto ta wila nge na mambu yonso kaka mutindu beto wilaka Moize. Bika kaka nde Yehowa Nzambi na nge kuvanda ti nge mutindu yandi vandaka ti Moize.

Konso muntu yina ta kolama na nsiku na nge mpi ta lemfuka ve na konso nsiku yina nge ta pesa yandi, bo ta fwa yandi. Vanda kaka kikesa mpi ngolo.

Ntangu Adoni-zedeki ntotila ya Yeruzalemi waka nde Yozue me botula Ai mpi me fwa yo, nde yandi me sala Ai ti ntotila na yo kaka mutindu yandi salaka Yeriko ti ntotila na yo, mpi yandi waka mutindu bantu ya Gibeoni wakanaka ti Izraele mpi bikalaka na kati na bo,

yandi waka boma mingi, sambu Gibeoni vandaka mbanza ya nene, bonso bambanza ya nene yina ntotila ke yalaka. Yo vandaka nene kuluta Ai, mpi babakala na yo yonso vandaka basoda.

Yo yina, Adoni-zedeki ntotila ya Yeruzalemi tindaka nsangu yai na Ohami ntotila ya Ebroni, na Pirami ntotila ya Yarmuti, na Yafia ntotila ya Lakishi, mpi na Debire ntotila ya Egloni:

Beno kwisa kusadisa mono, mpi beto nwanisa Gibeoni, sambu yo me wakana ti Yozue mpi bantu ya Izraele.

Ebuna bantotila tanu yai ya bantu ya Amore, disongidila ntotila ya Yeruzalemi, ntotila ya Ebroni, ntotila ya Yarmuti, ntotila ya Lakishi, mpi ntotila ya Egloni, vukanaka kumosi ti basoda na bo bo kwendaka mpi bo salaka camp na nziunga ya Gibeoni sambu na kunwanisa yo.

Ebuna bantu ya Gibeoni tindilaka Yozue ndinga, na camp ya Gilgale, nde: Kuyambula ve bampika na nge. Kwisa nswalu! Gulusa beto mpi sadisa beto! Bantotila yonso ya bantu ya Amore yina ke zingaka na ntoto ya bangumba me vukana sambu na kunwanisa beto.

Yo yina, Yozue katukaka na Gilgale, yandi tombukaka ti bantu yonso ya bitumba mpi basoda yonso ya ngolo.

Ebuna Yehowa tubilaka Yozue nde: Kuwa bo boma ve, sambu mono me pesa bo na maboko na nge. Muntu mosi ve ta kuka kunwana ti nge.

Yozue kwisaka kunwanisa bo na kintulumukina na nima ya kutambula mpimpa ya mvimba katuka na Gilgale.

Yehowa kumisaka bo kisaka-saka na ntwala ya Izraele, mpi bantu ya Izraele fwaka bo mingi na Gibeoni, bo landaka bo na nzila yina ke tombuka na Bete-oroni mpi bo fwaka bo tii na Azeka mpi Makeda.

Ntangu bo vandaka kutina Izraele mpi kukulumuka na Bete-oroni, Yehowa bwisilaka bo matadi ya nene tuka na zulu, yantika na Bete-oroni tii na Azeka, mpi bo fwaka. Ya kieleka, bantu yina fwaka na matadi vandaka mingi kuluta bantu yina fwaka na mbele ya bitumba ya bantu ya Izraele.

Na ntangu yina, na kilumbu yina Yehowa bedisaka bantu ya Amore na ntwala ya bantu ya Izraele, Yozue tubilaka Yehowa na meso ya bantu ya Izraele nde:

Ntangu, telama na zulu ya Gibeoni,Mpi ngonda, telama na zulu ya Muwanda ya Ayaloni!

Yo yina ntangu telamaka mpi ngonda telamaka, tii kuna Izraele vutulaka mbi na bambeni na yo. Keti bo me sonikaka yo ve na mukanda ya Yashare? Ntangu telamaka na kati-kati ya zulu mpi yo dindaka ve nswalu kiteso ya kilumbu ya mvimba.

Kilumbu ya mutindu yai me monanaka ntete ve, yo vanda na ntwala na yo to na nima na yo, ntangu Yehowa waka ndinga ya muntu, sambu Yehowa vandaka kunwana sambu na Izraele.

Na nima, Yozue ti Izraele ya mvimba vutukaka na camp ya Gilgale.

Na ntangu yina, bantotila tanu yina tinaka mpi bo kwendaka kubumbana na dibulu na Makeda.

Ebuna bantu kwisaka kuzabisa Yozue nde: Bo me mona bantotila yina tanu me bumbana na dibulu na Makeda.

Yozue tubaka nde: Beno tula matadi ya nene na munoko ya dibulu yina mpi beno tula bantu na kukengila bo.

Kansi beno bankaka beno telama ve. Beno landa bambeni na beno mpi beno bula bo na nima. Beno pesa bo ve nzila ya kukota na bambanza na bo, sambu Yehowa Nzambi na beno me pesa bo na maboko na beno.

Na nima, ntangu Yozue ti bantu ya Izraele manisaka kufwa bo mingi kibeni, tii kuna bo manisaka bo yonso katula kaka ndambu ya bantu yina gulukaka, yina tinaka mpi kotaka na bambanza ya ngolo,

bantu yonso vutukaka mbote na Yozue, na camp ya Makeda. Ata muntu mosi ve mekaka kutubila bantu ya Izraele ata diambu mosi ya mbi.

Ebuna Yozue tubaka nde: Beno kangula munoko ya dibulu, beno basisa bantotila tanu yina mpi beno natila mono bo.

Yo yina, bo basisilaka yandi bantotila tanu yina na dibulu: ntotila ya Yeruzalemi, ntotila ya Ebroni, ntotila ya Yarmuti, ntotila ya Lakishi, mpi ntotila ya Egloni.

Ntangu bo natilaka Yozue bantotila yina, yandi bingaka babakala yonso ya Izraele mpi tubilaka bakomanda ya bantu ya bitumba yina kwendaka ti yandi nde: Beno pusana. Beno tula makulu na beno na nima ya bankingu ya bantotila yai. Yo yina bo pusanaka mpi tulaka makulu na bo na nima ya bankingu ya bantotila yina.

Ebuna Yozue tubilaka bo nde: Beno wa boma ve mpi beno tekita ve. Beno vanda kikesa mpi ngolo, sambu yai mambu yina Yehowa ta sala bambeni na beno yonso yina beno ke nwana ti bo.

Na nima Yozue bulaka bantotila yina tanu, fwaka bo, kangisaka bo bansinga na nkingu mpi tulaka bo na zulu ya banti, ebuna bo bikalaka na zulu ya banti yina tii na nkokila.

Ntangu ntangu dindaka, Yozue tubaka nde bo kulumusa bo na banti yina mpi bo losa bo na dibulu kisika bo bumbanaka. Na nima, bo tulaka matadi ya nene na munoko ya dibulu yina, mpi yo me bikalaka tii bubu yai.

Yozue botulaka Makeda na kilumbu yina mpi fwaka yo ti mbele ya bitumba. Yandi fwaka ntotila na yo mpi bantu yonso yina vandaka kuna, mpi yandi bikisaka ve ata muntu mosi. Yandi salaka ntotila ya Makeda kaka mutindu yandi salaka ntotila ya Yeriko.

Ebuna Yozue ti bantu yonso ya Izraele katukaka na Makeda mpi kwendaka na Libna, mpi bo nwanisaka Libna.

Yehowa pesaka yo ti ntotila na yo na maboko ya bantu ya Izraele, mpi bo fwaka yo ti bantu yonso yina vandaka kuna na mbele ya bitumba, bo bikisaka ve ata muntu mosi na kati na yo. Bo salaka ntotila na yo kaka mutindu bo salaka ntotila ya Yeriko.

Na nima, Yozue ti bantu yonso ya Izraele katukaka na Libna mpi kwendaka na Lakishi bo salaka camp pana mpi bo nwanisaka yo.

Yehowa pesaka Lakishi na maboko ya bantu ya Izraele, mpi bo botulaka yo na kilumbu ya zole. Bo fwaka yo ti bantu yonso yina vandaka kuna na mbele ya bitumba, kaka mutindu bo salaka Libna.

Ebuna Orami ntotila ya Gezere tombukaka sambu na kusadisa Lakishi, kansi Yozue fwaka yandi ti bantu na yandi tii kuna ata muntu mosi ve bikalaka.

Na nima, Yozue ti bantu yonso ya Izraele katukaka na Lakishi mpi kwendaka na Egloni bo salaka camp pana mpi nwanisaka yo.

Bo botulaka yo na kilumbu yina mpi bo fwaka yo na mbele ya bitumba. Bo fwaka bantu yonso yina vandaka kuna na kilumbu yina, kaka mutindu bo salaka Lakishi.

Na nima, Yozue ti bantu yonso ya Izraele katukaka na Egloni mpi kwendaka na Ebroni mpi bo nwanisaka yo.

Bo botulaka yo mpi bo fwaka yo, ntotila na yo, babwala na yo, mpi bantu yonso yina vandaka kuna na mbele ya bitumba, bo bikisaka ve ata muntu mosi. Kaka mutindu yandi salaka Egloni, yandi fwaka yo mpi bantu yonso yina vandaka kuna.

Nsuka-nsuka, Yozue ti bantu yonso ya Izraele balukaka mpi kwendaka na Debire mpi nwanisaka yo.

Yandi botulaka yo, ntotila na yo, mpi babwala na yo yonso, mpi bo fwaka yo na mbele ya bitumba, bo fwaka bantu yonso yina vandaka kuna, mpi bo bikisaka ve ata muntu mosi. Yandi salaka Debire ti ntotila na yo kaka mutindu yandi salaka Ebroni mpi Libna ti ntotila na yo.

Yozue bedisaka insi ya mvimba ya ntoto ya bangumba, Negebi, Shefela, mpi bisika ya bangumba, ti bantotila na yo yonso, yandi bikisaka ve ata muntu mosi yandi fwaka konso kima yina ke pemaka, kaka mutindu Yehowa Nzambi ya Izraele tubaka.

Yozue bedisaka bo katuka na Kadeshi-barnea tii na Gaza mpi insi ya mvimba ya Goshene mpi tii na Gibeoni.

Yozue bedisaka bantotila yai yonso mpi botulaka bansi na bo, yonso na mbala mosi, sambu Yehowa Nzambi ya Izraele muntu vandaka kunwana sambu na Izraele.

Na nima, Yozue ti bantu yonso ya Izraele vutukaka na camp ya Gilgale.

Ntangu Yabini ntotila ya Asore waka mambu yina salamaka, yandi tindaka ndinga na Yobabi ntotila ya Madoni, mpi na ntotila ya Shimroni, na ntotila ya Akshafi,

na bantotila yina vandaka na nordi ya ntoto ya bangumba, bayina vandaka na bantoto ya kukonda ngumba na sudi ya Kinereti, bayina vandaka na Shefela mpi na bisika ya bangumba ya Dore na ndambu ya westi,

bantu ya Kanana na ndambu ya esti mpi ya westi, bantu ya Amore, bantu ya Heti, bantu ya Perizi, bantu ya Yebusi na ntoto ya bangumba, mpi bantu ya Hivi na nsi ya Ermoni na insi ya Mispa.

Yo yina, bo basikaka ti bimvuka na bo yonso ya basoda, basoda mingi kibeni bonso bambuma ya zelo na lweka ya nzadi-mungwa, ti bampunda mpi bapusu-pusu ya bitumba mingi kibeni.

Bantotila yai yonso wakanaka na kukutana, ebuna bo kwisaka mpi bo salaka camp kumosi pene-pene ya masa ya Meromi sambu na kunwana ti Izraele.

Ebuna Yehowa tubilaka Yozue nde: Kuwa bo boma ve, sambu mbasi na ngunga yai, mono ke pesa bo yonso, ya kufwa, na maboko ya Izraele. Nge fwete zenga misisa ya nima ya makulu ya bampunda na bo, mpi nge fwete yoka bapusu-pusu na bo tiya.

Na nima, Yozue ti bantu yonso ya bitumba kwendaka kunwanisa bo na kintulumukina pene-pene ya masa ya Meromi.

Yehowa pesaka bo na maboko ya Izraele, bo bedisaka bo, mpi bo landaka bo tii na Sidoni ya Nene mpi tii na Misrefoti-mayimi mpi na Muwanda ya Mispe na esti, ebuna bo fwaka bo tii kuna ata muntu mosi ve bikalaka.

Na nima, Yozue salaka kaka mutindu Yehowa songaka yandi yandi zengaka misisa ya nima ya makulu ya bampunda na bo, mpi yandi yokaka bapusu-pusu na bo tiya.

Diaka, Yozue vutukaka mpi botulaka Asore mpi fwaka ntotila na yo na mbele ya bitumba, sambu Asore vandaka ntete mbanza ya kuluta mfunu ya bimfumu yai yonso.

Bo fwaka bantu yonso yina vandaka kuna na mbele ya bitumba, mpi bo manisaka bo. Ata kima mosi ve ya ke pemaka bikalaka. Ebuna yandi yokaka Asore tiya.

Yozue botulaka bambanza yonso ya bantotila yai mpi bedisaka bantotila na bo yonso na mbele ya bitumba. Yandi fwaka bo, kaka mutindu Moize nsadi ya Yehowa tubaka.

Kansi, Izraele yokaka ve ata mbanza mosi yina vandaka na zulu ya mwa-bangumba tiya, katula kaka Asore yo mpamba Yozue yokaka tiya.

Bantu ya Izraele bakaka bima yonso ya bambanza yai mpi bitwisi na yo. Kansi bo fwaka bantu yonso na mbele ya bitumba tii kuna bo manisaka bo. Bo bikaka ve na luzingu ata muntu mosi yina vandaka kupema.

Kaka mutindu Yehowa songaka nsadi na yandi Moize, mutindu yo yina Moize songaka Yozue, mpi Yozue salaka kaka mutindu yina. Yandi bikaka ve ata kima mosi na mambu yonso yina Yehowa songaka Moize.

Yozue bedisaka insi yai yonso, ntoto ya bangumba, Negebi ya mvimba, insi ya mvimba ya Goshene, Shefela, Araba, mpi ntoto ya bangumba ya Izraele ti Shefela na yo,

yantika na Ngumba ya Alaki, yina ke tombuka tii na Seire, mpi tii na Baale-gadi yina kele na Muwanda ya Libani na nsi ya Ngumba ya Ermoni, mpi yandi kangaka bantotila na bo yonso mpi bedisaka bo, ebuna yandi fwaka bo.

Yozue nwanaka ti bantotila yai yonso na nsungi ya ntangu mingi.

Kuvandaka ve ata ti mbanza mosi yina wakanaka ti bantu ya Izraele katula kaka bantu ya Hivi yina vandaka kuzinga na Gibeoni. Bo bedisaka bambanza yonso ya nkaka na bitumba.

Yehowa muntu bikaka nde bantima na bo kukuma ngolo yo yina bo nwanisaka Izraele, sambu yandi fwa bo kukonda kuwila bo mawa. Yo lombaka nde bo manisa bo, kaka mutindu Yehowa songaka Moize.

Na ntangu yina Yozue katulaka bana ya Anaki na ntoto ya bangumba, na Ebroni, na Debire, na Anabi, mpi na ntoto ya bangumba ya Yuda mpi na ntoto ya mvimba ya bangumba ya Izraele. Yozue fwaka bo mpi bambanza na bo.

Ata mwana ya Anaki mosi ve bikalaka na insi ya bantu ya Izraele bo bikalaka kaka na Gaza, na Gati, mpi na Ashdodi.

Yo yina, Yozue botulaka insi ya mvimba, kaka mutindu Yehowa silaka Moize, mpi na nima Yozue pesaka yo bonso dikabu na Izraele na kutadila makabu na bo, sambu bo kabula yo na makanda na bo. Ebuna insi vandaka na ngemba, bitumba vandaka ve.

Yai bantotila ya insi yina bantu ya Izraele bedisaka, yina bo bakaka insi na bo na ndambu ya esti ya Yordani, yantika na Muwanda ya Arnoni tii na Ngumba ya Ermoni mpi ntoto ya Araba ya mvimba na ndambu ya esti:

Sihoni ntotila ya bantu ya Amore, yina vandaka kuzinga na Eshboni mpi vandaka kuyala yantika na Aroere, yina vandaka na ndilu ya Muwanda ya Arnoni, mpi yantika na kati-kati ya muwanda yina, mpi ndambu ya Gileadi tii na Muwanda ya Yaboki, ndilu ya bantu ya Amoni.